Document ID: 31988R1200

*****
ΚΑΝΟΝΙΣΜΟΣ (ΕΟΚ) αριθ. 1200/88 ΤΟΥ ΣΥΜΒΟΥΛΙΟΥ
της 28ης Απριλίου 1988
για την καθιέρωση μηχανισμού επιτήρησης κατά την εισαγωγή νωπών βύσσινων καταγωγής Γιουγκοσλαβίας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πράξη προσχώρησης της Ισπανίας και της Πορτογαλίας,
την πρόταση της Επιτροπής,
Εκτιμώντας:
ότι το πρόσθετο πρωτόκολλο (1) της συμφωνίας συνεργασίας μεταξύ της Ευρωπαϊκής Οικονομικής Κοινότητας και της Ομόσπονδης Σοσιαλιστικής Δημοκρατίας της Γιουγκοσλαβίας (2) που έχει συναφθεί κατόπιν της προσχώρησης της Ισπανίας και της Πορτογαλίας προβλέπει ότι η Γιουγκοσλαβία περιορίζει τις εξαγωγές βύσσινων προς την Κοινότητα, που στο συμπληρωματικό πρωτόκολλο αποκαλούνται βύσσινα «griottes», μόνο στα νωπά ή διατηρημένα με απλή ψύξη· ότι, σύμφωνα με τον κανονισμό (ΕΟΚ) αριθ. 2658/87 (3), τα διατηρημένα με απλή ψύξη κεράσια πρέπει να καταταγούν στην ίδια κλάση με αυτή των νωπών κερασιών·
ότι, για να εξασφαλιστεί η σωστή εφαρμογή αυτών των διατάξεων, θα πρέπει οι εισαγωγές νωπών βύσσινων καταγωγής Γιουγκοσλαβίας να υπόκεινται σε καθεστώς πιστοποιητικών εισαγωγής και να προβλέπεται η αναστολή της έκδοσης των πιστοποιητικών αυτών μόλις η ποσότητα που αναγράφεται στις αιτήσεις για έκδοση πιστοποιητικού υπερβαίνει την ποσότητα των 3 000 τόνων ανά ημερολογιακό έτος·
ότι, σύμφωνα με τα άρθρα 145 και 282 της πράξης προσχώρησης, επιτρέπεται στην Ισπανία και στην Πορτογαλία να αναβάλλουν την προοδευτική εφαρμογή των προτιμήσεων κατά την εισαγωγή, τις οποίες έχει χορηγήσει η Κοινότητα προς ορισμένες τρίτες χώρες· ότι, για να αποφευχθούν ενδεχόμενες εκτροπές του εμπορίου, θα πρέπει να επεκταθεί το καθεστώς πιστοποιητικών εισαγωγής στα νωπά βύσσινα καταγωγής Γιουγκοσλαβίας, που τίθενται σε ελεύθερη κυκλοφορία στην Ισπανία και στην Πορτογαλία και στη συνέχεια επανεξάγονται προς την Κοινότητα με τη σύνθεσή της στις 31 Δεκεμβρίου 1985,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι εισαγωγές στην Κοινότητα με τη σύνθεσή της στις 31 Δεκεμβρίου 1985, εφεξής καλούμενη «Κοινότητα των Δέκα», νωπών βύσσινων που υπάγονται στις διακρίσεις ex 0809 20 10 και ex 0809 20 90 της συνδυασμένης ονοματολογίας, καταγωγής Γιουγκοσλαβίας, υπόκεινται στην προσκόμιση πιστοποιητικού εισαγωγής που εκδίδεται από τα ενδιαφερόμενα κράτη μέλη για κάθε ενδιαφερόμενο, που υποβάλλει σχετική αίτηση ανεξάρτητα από τον τόπο εγκατάστασής του εντός της Κοινότητας.
Το πιστοποιητικό αυτό ισχύει στην Κοινότητα των Δέκα.
2. Για την έκδοση του πιστοποιητικού εισαγωγής απαιτείται σύσταση εγγύησης που να εξασφαλίζει ότι η εισαγωγή θα πραγματοποιηθεί κατά τη διάρκεια ισχύος του πιστοποιητικού· εκτός από περιπτώσεις ανωτέρας βίας, η εγγύηση καταπίπτει στο σύνολό της ή εν μέρει σε περίπτωση που η εισαγωγή δεν πραγματοποιηθεί εντός της προθεσμίας αυτής ή πραγματοποιηθεί μόνο εν μέρει.
3. Τα νωπά βύσσινα καταγωγής Γιουγκοσλαβίας, που τίθενται σε ελεύθερη κυκλοφορία στην Ισπανία και στην Πορτογαλία, υπόκεινται επίσης στο καθεστώς των πιστοποιητικών εισαγωγής σε περίπτωση επανεξαγωγής τους προς την Κοινότητα των Δέκα.
Άρθρο 2
Η Επιτροπή αναστέλλει την έκδοση πιστοποιητικών εισαγωγής για τα βύσσινα που αναφέρονται στο άρθρο 1 μόλις οι εισαγωγές φθάσουν την ποσότητα των 3 000 τόνων ανά ημερολογιακό έτος.
Άρθρο 3
Οι λεπτομέρειες εφαρμογής του παρόντος κανονισμού, και ιδίως οι αναγκαίες ανακοινώσεις των κρατών μελών, θεσπίζονται σύμφωνα με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργάνωσης αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1113/88 (2).
Άρθρο 4
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την ημερομηνία έναρξης ισχύος του συμπληρωματικού πρωτοκόλλου.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 28 Απριλίου 1988.

Labels: 3
17
18